Hvilke rettigheter har jeg hvis jeg skal i reisekarantene?
Dersom du skal i karantene på grunn av utenlandsreise må det vurderes konkret om du har rett til sykepenger. Reisen må være i tråd med myndighetenes reiseråd på utreisetidspunktet. Hvis du reiser ut i strid med reiserådene, kan du ikke påregne sykepenger ved karantene etter hjemkomst. Hvis rådene endrer seg mens du er utenlands, kan det stille seg annerledes. 

For tiden er grensen i praksis stengt, og du kan ikke belage deg på sykepenger etter en utenlandsreise. 

Du bør avklare med arbeidsgiveren din FØR utenlandsreisen hvordan det skal løses når du kommer tilbake i en eventuell karantene under denne pandemien:


	Hvis avklaringer er gjort med arbeidsgiver før avreise, vil disse føringene styre hvordan en eventuell karantene løses. 
	Hvis avklaringer ikke er gjort med arbeidsgiver og du ikke har rett til sykepenger, må du straks ta kontakt med arbeidsgiver for å se hvordan arbeidsgiver kan være villig til å løse dette. Du må påregne å bruke resterende ferie eller avspasering, og attpåtil ta ulønnet permisjon.


 

Fra 1. april 2021 må innreisende til Norge (også norske borgere) fremvise attest på negativ koronatest tatt 24 timer før ankomst. De som kan fremvise negativ test ved ankomst, er likevel omfattet av plikten til å gjennomføre innreisekarantene. For mange betyr det at de må være på karantenehotell på første ankomststed i hele karanteneperioden. Det gjelder blant annet alle som har vært på en unødvendig reise. Alle fritidsreiser anses som unødvendige med mindre de er begrunnet i sterke velferdshensyn. Dersom det foreligger negativ test, tatt minst 7 døgn etter ankomst, opphører plikten til innreisekarantene.